Ramaphosa verdedig vir CelePres. Cyril Ramaphosa tydens ‘n vraag-en-antwoordsessie in die parlement. (Foto: GCIS) Pres. Cyril Ramaphosa het gister tydens ŉ vraag-en-antwoordsessie in die parlement vir Bheki Cele, minister van polisie, in die bresse getree. John Steenhuisen, leier van die DA, het die opmerking gemaak dat Cele duidelik “moed opgegee het” om misdaad te probeer bekamp en dat die hoë vlakke van moord en verkragtings in Suid-Afrika dit bewys. Hy het veral verwys na Cele se opmerking ná die bendeverkragting by ŉ mynhoop in Krugersdorp, toe hy gesê het een van die slagoffers is “gelukkig” om net een keer verkrag te word. “Die vraag is, as Cele die stryd laat vaar het om ons veilig te hou, hoekom het jy, die president, nog nie van hom ontslae geraak nie?” Ramaphosa het geantwoord dat Cele se stelling verkeerd geïnterpreteer is. “Ek stem nie saam daarmee dat hy die stryd teen misdaad laat vaar het nie en veral nie geslagsgebaseerde misdaad nie. Hy is gedurig aan die voorpunt van misdaadbekampingsinisiatiewe en gewoonlik eerste op die toneel wanneer daar ŉ ernstige misdaad gepleeg is.” Ramaphosa het gesê Cele was ook daar kort ná die voorval in Krugersdorp om na slagoffers om te sien en te verseker daar is wel inhegtenisnemings. “Hy werk nou saam met die polisiekommissaris. Gee hom die erkenning wat hy verdien.” Volgens Ramaphosa besef die regering hoe ŉ groot probleem misdaad is en probeer dit aanpak so goed hy kan. “Ons fokus op misdaad en verskeie terreine soos onwettige mynaktiwiteite en geslagsgebaseerde geweld. Dit is vir ons belangrik dat Suid-Afrikaners veilig voel en die polisie fokus daarop om die hoë vlakke van misdaad in die land aansienlik af te bring en uit te wis.” Hy het ook verwys na die voortslepende agterstand in DNS-toetse. “Die agterstand in 150 000 toetse is kommerwekkend, maar Cele het my verseker dat die nodige stappe gedoen word om te verseker dat die agterstand opgelos word, en ek is gerusgestel dat die probleem die nodige aandag geniet.”